પાટણના પાંચ માઈલનો ઘેરાવો ધરાવતા કિલ્લા શિવાય શહેરમાં બીજા પણ કેટલાક દરવાજાઓ છે. નાગરવાડેથી કપાસીવાડા જતા એક બુંલંદ દરવાજો હતો. હિંગળાચાચરમાં ગણપતિની પોળ પાસે એક દરવાજો હતો. રસણીયા વાડા પાસે એક મોટો દરવાજો હતો. તેની બાજુમાં એક ફારસી શિલાલેખ હતો. જેમાં લખ્યુ હતુ કે.. ‘રબિ ઉસ્માની પહેલી તારીખે સન ૧૧૪૭ હીજરીમાં નવાબ મોચીલ્લા અલ્કાબ સર બુલંદખાન બહાદુરની સુબેદારીમાં અને ખન અમીનની ફોજદારીમાં તથા મીરજઆલી ફુલીબેગના સંમયમાં બેલ ચોકીના દારોગા ફકીર દરગાહીના વહીવટથી આ કામ તૈયાર થયુ.’ આ શિલાલેખનુ વાંચન સ્વ.અબુઝફરનદબીએ કર્યુ હતુ. આ શિવાય શહેરની મધ્યમાં ‘ત્રણ દરવાજા’ છે. અમદાવાદના ‘ત્રણ દરવાજા’ પાટણની નકલ છે. એમ કહેવાય છે કે… પાટણના બાદશાહ અહમદશાહે જ્યારે અમદાવાદ વસાવ્યુ ત્યારે પાટણની ગણતરી હિંદના સારા શહેર તરીકે થતી હતી. તેથી અમદાવાદની નગર રચનામાં પાટણની નગરરચના ઉપર ખાસ આધાર રાખવામાં આવ્યો હોય તેમ તેના સ્થળના નામો ઉપરથી લાગે છે.